Gintautas Bartkus

Biografija

1989 m. baigė VU Teisės fakultetą. Stažavosi Helsinkio universitete (Suomija), Varšuvos universitete (Lenkija), Kolumbijos teisės mokykloje (JAV) ir Budapešto universitete (Vengrija), John Marshall teisės mokykloje (JAV), Olborgo universitete (Danija), Jean Moulin universitete Lione (Prancūzija), Europos Sąjungos institucijose (Belgija).
Baigęs vienpakopes teisės studijas, įstojo ir studijavo VU Teisės fakulteto doktorantūroje, tačiau jos nebaigė, nors ir rengė socialinių mokslų (teisės krypties) daktaro disertaciją iš privatinės teisės. Gintauto Bartkaus sritys buvo bendrovių teisė, bendrovių valdymas, tarptautinė prekyba, investiciniai ginčai, Europos Sąjungos teisė. Lietuvos Respublikos civilinio kodekso komentaro bendraautoris.
Nuo 1989 m. VU Teisės fakulteto Civilinės teisės ir civilinio proceso katedros asistentas, taip pat VU Ekonomikos fakulteto komercinės teisės dėstytojas. Nuo 1990 m. iki 1992 m. LR Vyriausybės Tautybių departamento direktoriaus patarėjas. 1993 m. John Marshall Teisės mokyklos kviestinis dėstytojas (Čikaga, JAV). VU Teisės f. Privatinės teisės katedros lektorius.
Lietuvos advokatūros narys. Nuo 1993 m. iki 1995 m. advokato padėjėjas, nuo 1995 m. iki dabar - advokatas. 2014 metais išrinktas Lietuvos advokatų tarybos nariu. Nuo 1992–2000 m. advokatų kontoros „Lideika, Petrauskas, Valiūnas ir partneriai“ LAWIN (dabar - „Valiūnas Ellex") partneris, seniūnas. Nuo 2000 m. spalio 30 d. iki 2001 m. liepos 5 d. LR teisingumo ministras. 2001–2004 m. Tarptautinės audito ir konsultacijų bendrovės „Ernst & Young“ partneris. Nuo 2004 m. advokatų profesinės bendrijos „Jurevičius, Balčiūnas ir Bartkus“, vėliau - „Baltic Legal Solutions“ Lietuva (dabar „TGS Baltic“) vyresnysis partneris, seniūnas, vienas iš steigėjų.
Nuo 1989 m. Vilniaus komercinio arbitražo teismo arbitras. Nuo 2012 m. Pasaulio Banko Tarptautinių investicinių ginčų sprendimo centro (ICSID) arbitras.
2017 m. gegužės mėn. aplenkęs 13 pretendentų, laimėjo konkursą dėl Registrų centro (RC) direktoriaus pareigų. Pretenduodamas į valstybės tarnybą, advokatas tikino sieksiąs, kad RC taptų atvirų duomenų ir geriausiu pasaulyje registru, buvo numatęs skaidrumo, patikimumo ir inovatyvumo viziją. Bartkus vėliau persigalvojo ir atsisakė dalyvauti tolesnėje atrankoje (po to turėjo sekti STT patikimumo patikra). Pasak Bartkaus, tokį jo persigalvojimą nulėmė tai, kad „labai nelaimingi“ buvo klientai, partneriai, artimieji; jis iš savo aplinkos nesulaukęs paskatinimo ir palaikymo eiti į valstybės tarnybą, dėl šių pareigų „daug kam atrodė neverta aukoti gero darbo“ advokatūroje. Lietuvos verslo dienraščio Verslo žinios nuomone, galimai suveikė „paslaptingi interesai, kai dalyvauti ir atsitraukti apsimoka labiau, nei saugoti savo reputaciją“.

Veikla teisėkūroje

Nuo 1992 m. iki 2000 m. LR civilinio kodekso, Akcinių bendrovių įstatymo, kitų teisės aktų rengimo darbo grupių narys. Civilinio kodekso taikymo praktikai apibendrinti darbo grupės narys. Biurokratinės naštos mažinimo darbo grupės pirmininkas. Taip pat vadovavo darbo grupei Lietuvos Respublikos Konstitucinio Teismo 2000 m. spalio 18 d. nutarimo „Dėl Lietuvos Respublikos akcinių bendrovių „Būtingės nafta“, „Mažeikių nafta“ ir „Naftotiekis“ reorganizavimo įstatymo, Lietuvos Respublikos mokesčių administravimo įstatymo 5 straipsnio 3 dalies atitikimo Lietuvos Respublikos Konstitucijai ir dėl Lietuvos Respublikos Seimo nutarimo „Dėl strateginio investuotojo pripažinimo“ atitikimo Lietuvos Respublikos Konstitucijai ir Lietuvos Respublikos nacionalinio saugumo pagrindų įstatymui” įtakos 1999 metų investicijų sutarties tarp Lietuvos Respublikos Vyriausybės, JAV kompanijos „Williams International Company“ ir akcinės bendrovės „Mažeikių nafta“ nuostatų vykdymui išnagrinėti.
Nuo 2005 m. Europos Komisijos bendrovių teisės ir bendrovių valdymo modernizavimo patarėjų grupės narys, nuo 2014 m. Europos Komisijos neformalios bendrovių teisės ekspertų grupės narys.
Nuo 2012 m. Europos modelinio bendrovių akto (EMCA) rengimo grupės narys.

Pareigos įmonių valdybose, viešosiose įstaigose

Nuo 1995 m. iki 2005 m. finansininko George Soros įkurto bei remiamo VšĮ „Atviros Lietuvos fondas“ valdybos pirmininkas. 2003 m. operos mylėtojų įsteigto LNOBT paramos fondo „Orfėjaus lyra“ valdybos narys, vienas iš steigėjų. Nuo 2010 metų Lietuvos laisvosios rinkos instituto Tarybos narys. Nuo 2015 m. „UNICEF Lietuva“ valdybos narys.
AB Lietuvos energija, UAB Baltik vairas, AB Panevėžio cukrus, AB Kėdainių cukrus valdybų ir tarybų nepriklausomas narys. Nuo 2015 m. VšĮ „Užstato sistemos administratorius“ valdybos narys.